**รองนายกเทศมนตรีตำบลห้วยยอด เป็นประธานเปิดโครงการเสริมสร้างความรู้ความเข้าใจเกี่ยวกับการจัดการขยะติดเชื้อในชุมชน ภายใต้โครงการคัดแยกขยะและทำปุ๋ยหมัก ประจำปี 2565 ที่ชุมชนหน้าวัดห้วยยอด**

เมื่อวันที่ 9 พฤษภาคม 2565 เวลา 13.00น. ที่ทำการชุมชนหน้าวัดห้วยยอด นายสมศักดิ์ เรืองอุดมโชคชัย รองนายกเทศมนตรีตำบลห้วยยอด เป็นประธานเปิดโครงการเสริมสร้างความรู้ความเข้าใจเกี่ยวกับการจัดการขยะติดเชื้อในชุมชน ภายใต้โครงการคัดแยกขยะและทำปุ๋ยหมัก ประจำปี 2565 ซึ่งเทศบาลฯโดยกองสาธารณสุขและสิ่งแวดล้อม ร่วมกับนักศึกษาฝึกประสบการณ์วิทยาลัยการสาธารณสุขสิรินธรจังหวัดตรัง จัดขึ้น โดยมีวัตถุประสงค์เพื่อให้ประชาชนตระหนักในการคัดแยกขยะมูลฝอย และมีการนำกลับมาใช้ประโยชน์ได้อย่างถูกต้องเหมาะสม รู้จักคัดแยกขยะอันตรายออกจากขยะทั่วไป เสริมสร้างความรู้และสร้างจิตสำนึกที่ดีในการคัดแยกขยะมูลฝอย ส่งเสริมการนำขยะอินทรีย์มาเป็นน้ำหมักชีวภาพเพื่อใช้ในครัวเรือน ตลอดจนเพื่อรณรงค์ประชาสัมพันธ์และกระตุ้นเตือนให้ประชาชนในพื้นที่บริหารจัดการขยะติดเชื้อในชุมชนให้มีประสิทธิภาพมากยิ่งขึ้น โดยมีนายวิโรจน์ ฤทธิ์ชู ผู้อำนวยการกองสวัสดิการสังคม รักษาราชการแทนผู้อำนวยการกองสาธารณสุขและสิ่งแวดล้อม บุคลากรด้านสาธารณสุขของเทศบาล เจ้าหน้าที่ผู้ปฏิบัติงานที่เกี่ยวข้อง อสม. และประชาชนชุมชนหน้าวัดห้วยยอด เข้าร่วมอบรมกว่า 50 คน โดยมีนางสาวดาริน บุญเดช นักวิชาการสาธารณสุข ศูนย์สุขภาพชุมชน โรงพยาบาลห้วยยอด บรรยายให้ความรู้เกี่ยวกับการลดขยะมูลฝอยโดยหลัก 3 R และการจัดการขยะติดเชื้อในช่วงการระบาดของโรคติดเชื้อไวรัสโคโรน่า 2019 (Covid-19)

สำหรับขยะติดเชื้อ เป็นสิ่งของที่สัมผัสกับสารคัดหลั่งผู้ป่วย เช่น น้ำมูก น้ำลายและเลือด ชุดตรวจATK หน้ากากอนามัย รวมไปถึงกระดาษทิชชู พลาสเตอร์ปิดแผล เข็มฉีดยา ฯลฯ จึงจำเป็นต้องจัดการฆ่าเชื้อ โดยการรวบรวมใส่ถุงมัดปากถุงให้สนิท เขียนติดหน้าถุงว่าขยะติดเชื้อหรือใส่ถุงขยะสีแดงและมัดปากถุงให้สนิทก่อนทิ้งขยะเพื่อส่งกำจัดในขั้นตอนต่อไป ซึ่งชุมชนหน้าวัดห้วยยอดเทศบาลได้นำถังขยะติดเชื้อมารองรับให้ประชาชนในชุมชนได้ทิ้งขยะลงถังขยะติดเชื้อ บริเวณหน้าที่ทำการชุมชนหน้าวัดห้วยยอด โดยเทศบาลฯจะเก็บรวบรวมขยะติดเชื้อเพื่อนำไปกำจัดทุกๆวันจันทร์และวันพฤหัสบดี

อย่างไรก็ดี ด้วยสถานการณ์การแพร่ระบาดของโรคติดเชื้อไวรัสโคโรน่า2019ในจังหวัดตรังเป็นวงกว้างนั้น สำนักงานสาธารณสุขจังหวัดตรังเน้นย้ำให้ประชาชนปฏิบัติตามมาตรการในการป้องกันการติดเชื้อแบบครอบจักรวาล Universal Prevention For COVID-19 เป็นมาตรการการระมัดระวังป้องกันตนเองขั้นสูงสุดตลอดเวลาของทุกคน เพื่อให้ปลอดภัยจากการติดเชื้อโควิด-19 ด้วยการปฏิบัติตามบัญญัติ 10ประการ ซึ่งมาตรหนึ่งที่สำคัญ คือ การสวมหน้ากากอนามัย เพื่อป้องกันการสัมผัส และลดการฟุ้งกระจายของละอองฝอยจากการพูด ไอ จาม ซึ่งหน้ากากอนามัยที่ใช้แล้วจัดได้ว่าเป็นขยะติดเชื้อ เพราะมีการปนเปื้อนด้วยเสมหะ น้ำลาย น้ำมูกของบุคคลผู้ใช้ อีกทั้งปัจจุบันประชาชนสามารถตรวจหาเชื้อโรคโควิด-19ด้วยตนเอง โดยการใช้ชุดตรวจATK ทำให้ก่อให้เกิดขยะทั่วไป และขยะติดเชื้อจำนวนมากขึ้นตามมาอีกด้วย ดังนั้นเทศบาลตำบลห้วยยอดจึงขอเชิญชวนประชาชนทุกครัวเรือนทิ้งหน้ากากอนามัยที่ใช้แล้ว ให้ถูกวิธี เพื่อลดความเสี่ยงต่อการแพร่กระจายของเชื้อไวรัสโคโรนา 2019 ด้วยการพับและมัดหน้ากากอนามัยใส่ถุงพร้อมปิดให้สนิท ทิ้งลงในถังขยะติดเชื้อหรือภาชนะที่มีฝาปิดเพื่อป้องกันการแพร่เชื้อ และล้างมือทุกครั้งหลังทิ้งหน้ากากอนามัยเพื่อป้องกันการตกค้างของเชื้อโรค

พิมมาส จันทร์ผ่อง/นักประชาสัมพันธ์ชำนาญการ/ข่าว